作者:錢起
標題:奉送戶部李郎中充晉國副節度出塞
內容:德佐調梅用，忠輸擊虜年。子房推廟略，漢主託兵權。受命榮中禁，分麾鎮左賢。風生黑山道，星下紫微天。始願文經國，俄看武定邊。鬼方堯日遠，幕府代雲連。汗馬將行矣，盧龍已肅然。關防驅使節，花月眷離筵。自忝知音遇，而今感義偏。淚聞橫吹落，心逐去旌懸。帝念夔能政，時須說濟川。勞還應即爾，朝暮玉墀前。